**3. Čas skoncovať s hriechom a jeho kompromismi**

**Katechéza (prezentácia)**

- **cieľom katechézy** je:

- charakterizovať hriech ako rozhodnutie odvrátiť sa od Boha (Života) a obrátiť sa k zlu (smrti);

- vedieť charakterizovať následky hriechu;

**2.slajd -  *A Boh videl všetko, čo urobil, a hľa, bolo to veľmi dobré.* Gn 1, 31**

Jedného dňa Boh začal tvoriť. Dovtedy neexistovalo nič. Iba on sám. Boh z tohto „ničoho“ stvoril slnko, vesmír a hviezdy, nebo i zem, oheň i vodu, more i súš, rastliny a zvieratá. Všetko, čo stvoril bolo dobré a krásne. Bol ako umelec, umelec Lásky, ktorý sa rozhodol zhmotniť svoju lásku a darovať jej podobu. Na konci všetkého, čo stvoril, ešte čosi chýbalo. Chýbal človek. A tak Boh stvoril človeka, urobil mu krásne telo a vdýchol do neho svoj dych, ktorým ho oživil. Tak bol stvorený prvý muž a potom aj jeho žena – Adam a Eva, prvý ľudský pár – ako vrchol a koruna celého stvorenia. Nič pred nimi a nič po nich nebolo krajšie a vznešenejšie. Pretože človek a jedine človek bol stvorený na Božiu podobu.

FANTASTICKÉ  
**Máš v sebe ukrytú Božiu podobu.**   
Boh je Láska, a preto všetko, čo robí Boh, je dobré. Aj ty si veľmi dobrý/á.

**3. slajd –** Ako je možné, že vo svete, v ktorom bolo kedysi všetko dobré, dnes zakúšame toľko zla? Ako je to len možné? Kde sa stala chyba? - **diskusia**

**4. slajd – Božie veľdielo - ČLOVEK**

Vráťme sa teda na začiatok: Prví ľudia, Adam a Eva boli veľmi šťastní. Žili uprostred Raja, mali jeden druhého a **najmä** mali Boha. Mohli robiť všetko, čo chceli. Všetky ich skutky boli požehnané a prinášali dobro. Predstavte si tú dokonalú harmóniu a súlad – Adam sa iste hrával s levmi, prikazoval krokodílom, naháňal sa s gepardmi, skákal s gazelami, niesol sa na medveďoch... Eva možno spievala s vtáctvom, plávala s delfínmi, niesla sa na čiernom panterovi, hladila rukou jelene a všetku poľnú zver. Aké nádherné to muselo byť.   
Boli tu aj dva špeciálne stromy popri ostatných kríkoch a rastlinách – strom Života a strom Poznania dobra a zla. Zo všetkých stromov pokojne mohli jesť, koľko chceli, iba ovocie zo stromu Poznania nemali nikdy ochutnať, pretože s ním by zistili, ako chutí smrť. **Boh predsa stvoril človeka k životu a nie k smrti.**

**5. slajd – Jed**en stroma **jed**na katastrofa

**Človek však neodolal.** Pokušiteľ v podobe hada zaútočil tým najsilnejším pokušením – klamstvom. Nahovoril im, že **budú ako Boh** – a že k tomu Boha vlastne nepotrebujú.   
**Rovnako útočí dnes aj na nás.** Hovorí nám:

* že Boha nepotrebujeme;
* že to vlastne my sme bohovia;
* že život bez Boha je lepší;
* že Boh je zastaralý a je len na ťarchu;
* že máme neobmedzené právo na všetko a na nikoho nemusíme brať ohľad;
* že naša pravda je tá jediná a skutočná;

...už si niekedy počul niečo z tohto? S čím z toho by sa dalo súhlasiť?  
Pozrime si teraz toto **video - https://youtu.be/p8haCpwJQNA -** sekvencia o stvorení;

**6. slajd – *Keď si myslíš, že ho máš pod kontrolu, zanechá ťa opusteného a vo veľkých problémoch***

Prví ľudia podľahli Božiemu nepriateľovi **a ľudské srdce si podmanil hriech.** Hriech sa vkradol do tohto sveta a zrazu sa všetko narušilo. Príroda, zvieratá, živly, všetko bolo zrazu iné. Aj človek bol iný, pretože slobodu vymenil za otroctvo, stal sa otrokom toho, ktorého poslúchol.   
Sám sa tiež pripravil o Raj a to najhoršie ešte len malo prísť – smrť. Človeku zrazu začal plynúť čas, čas, ktorý mal raz ukončiť jeho život. Okrem toho každý ďalší potomok bude už navždy poznačený dedičstvom prvého pádu – **dedičným hriechom.** Aký smutný príbeh, aké strašné dôsledky, a to všetko pre prvý hriech.

**Ako je to dnes?**

Istý francúzsky spisovateľ (Charles Baudelaire) raz povedal, že **najväčším úskokom diabla je presvedčiť nás, že neexistuje.** A vlastne, že ani hriech neexistuje. Dôsledky toho vidíme na každom kroku – ľudia sa neradi ospravedlňujú, nevedia si priznať chybu a radšej ju zvalia na niekoho iného alebo sa vyhovoria. Ťažko sa nám hovorí slovo „odpusť“ a aj preto sme prestali chodiť na spovede. Berieme hriech ako niečo normálne, možno niečo nie až tak zlé, ako bežnú súčasť nášho života. Zabudli sme na jeho katastrofálne dôsledky.   
Diabol má z toho obrovskú radosť, lebo jeho plán sa plní a my sme sa otočili Bohu chrbtom. Myslíme si, že bez Boha budeme šťastnejší a slobodnejší, ale v skutočnosti sa stávame otrokmi – otrokmi peňazí, závislostí, arogancie, ľahostajnosti, sexuality – otrokmi čohokoľvek, na čom lipne naše srdce. Najprv si myslíme, že to všetko je úžasné, že konečne si môžeme užívať. No napokon nás to stiahne.   
**Bez Boha nikdy nebudeme šťastní, aj keby sme mali celý svet.**

**7. slajd – *Keď sa život zmení na slávu bez Boha...***

Toto je niekoľko slávnych osobností. Boli úspešní, boli krásni, boli bohatí, boli talentovaní a tento svet ich miloval. No napriek tomu ani jeden z nich neprišiel o život prirodzenou smrťou. Ich smrť bola predčasná, zbytočná a dá sa povedať, že bola výsledkom ich spôsobu života. Nie že by všetko, čo robili, bolo zlé alebo že byť slávnym by malo znamenať niečo hriešne. Ich problém bol v tom, že svojej sláve podľahli, vylúčili Boha zo svojho života a žili iba pre ňu.

**Marilin Monroe** – najslávnejšia herečka svojej doby – jej smrť nebola dodnes objasnená;

**Whitney Houston** – mimoriadne nadaná speváčka – zomrela vo vani v dôsledku užívania kokaínu;

**Anna Nicole Smith** – modelka, ktorá sa vydala za deväťdesiatročného miliardára pre jeho majetok – zomrela kvôli predávkovaniu a depresiám;

**Freddie Mercury** – geniálny spevák, líder britskej skupiny Queen - zomrel na AIDS;

**Joselyn Cano –** influencerka – kvôli modelingu podstúpila množstvo plastických operácií, posledná sa jej stala osudnou a neprebrala sa z narkózy;

**Amy Winehouse** – skvelá soulová a jazzová speváčka – zomrela v dôsledku predávkovania sa a otravy alkoholom;

**Jimy Hendrix** – výnimočný gitarista – zomrel kvôli predávkovaniu sa liekmi

**Kurt Cobain** – frontman skupiny Nirvana – zastrelil sa;

**Christine Dolce** – influencerka a hviezda siete Myspace – otrávila sa a alkoholom;

**Avici** – výnimočný talent na DJ scéne – spáchal samovraždu v hotelovej izbe;

Ich spôsob života bol odlišný, jedno však mali spoločné – vylúčili z neho Boha a jeho miesto prenechali iným veciam – peniaze, sláva, rozkoš, vplyv,... **Človek môže byť šťastný alebo s Bohom alebo nie.**

**8. slajd – *Bol si stvorený, aby si žil.***

**Bol si stvorený, aby si žil -** nie však iba pre seba, pre svoje potešenie. Tvoj život má byť darom pre druhých.   
Pamätaj si, že hriech ťa bude smerovať k sebe, k odlúčeniu od ostatných. Hriech ti zakryje oči, aby si nevidel ostatných, ich bolesti, ich ťažkosti, ich potreby, v ktorých im môžeš pomôcť. Hriech zotročuje, oberá ťa o silu, skutočných priateľov, vezme ti všetku radosť i slobodu. V prvej chvíli sa ti môže zdať, že klamstvo, krádež, podvod, nečistota alebo čokoľvek, čo nie je od Boha, ti ponúka nejaký zisk. Avšak nikdy ti to neprinesie ozajstnú radosť a napokon sa všetko obráti proti tebe. **Hriech je vo svojej podstate deštrukciou človeka,** a preto ťa nikdy ničím nemôže obohatiť. Zažil to Adam s Evou, zažívame to my a zažil to každý človek, ktorý podľahol jeho nástrahám. Je načase s ním skoncovať a zaujať voči nemu nekompromisný postoj.   
**Buď slobodný a vždy si vyber slobodu – Boha.**

**9. slajd - Otázky na reflexiu (do skupiniek):**

*1. Čo ťa v tejto katechéze zaujalo?  
  
2. Ako by si vysvetlil súvis medzi hriechom a utrpením človeka, sveta,...?  
  
3. Aké sú dnes podľa teba najväčšie pokušenia ľudí?  
  
4. Čo je dnes podľa teba najväčším zlom vo svete? Odkiaľ sa to zlo vzalo?  
  
5. Súhlasíš s myšlienkou, že najväčším úskokom diabla dnes je presvedčiť ľudí, že neexistuje?  
  
6. Aký je podľa teba najlepší liek na pokušenie a na hriech?*